Chinese bergkat

Die Chinese bergkat (Felis silvestris bieti), ook bekend as die Chinese woestynkat, is ’n klein wildekat van Wes-China. Dit is die onbekendste lid van die genus Felis. Dit is voorheen as ’n aparte spesie, die Felis bieti, beskou. In 2007 het genetiese toetse getoon die kat is ’n subspesie van die wildekat, Felis silvestris. Dit word deur die IUBN geklassifiseer as 'n kwesbare spesie.

Beskrywing 
Die kat lyk soos ’n Europese wildekat, buiten die kleur van sy pels, wat sandkleurig is met donker dekhare. Die onderkant van die kat is witterig en daar is swart ringe aan die stert en bene. Daar is dowwe, donker horisontale strepe aan die gesig en bene, wat soms skaars merkbaar is.

Hulle is sowat 69-48 cm lank, plus ’n stert van sowat 29-41 cm. Die massa van volwasse katte kan wissel van 6,5 tot 9 kg. Hulle het ’n relatief breë kop en lang hare tussen hul tone.

Verspreiding 
Die kat is endemies aan China. Beperkte getalle kom voor in die noordoostelike dele van die Tibettaanse Plato in Qinghai en Noord-Sichuan. Hulle woon in yl beboomde woude en beboste gebiede.

Chinese bergkatte is snags aktief wanneer hulle vir klein knaagdiere en voëls jag.

Verwysings

Eksterne skakels 

Katagtiges